**ИНФОРМАЦИЯ ЗА ДЕЛА НАСРОЧЕНИ ЗА РАЗГЛЕЖДАНЕ ПРЕЗ ПЕРИОДА 24.03. - 28.03.2025 г.**

**24 МАРТ 2025 г.**

**Наказателно дело от общ характер №166/2025 година – 10:30 часа**

На 24.03.2025 година е насрочено съдебно заседание по наказателно дело №166/2025 година, образувано срещу **Г.М.Г.**, роден 2000 година, от град Луковит, обл. Ловеч, който е обвинен в това, че

На 30.10.2023 година при управление на лек автомобил на пътя „Бяла-Ботевград“, близо до разклона за село Ракита, нарушил правилата за движение по пътищата и причинил пътнотранспортно произшествие, в следствие на което едно лице е починало, а на три лица е причинена средна телесна повреда.

Произшествието възникнало в следствие на предприето от обвиняемия изпреварване на товарен автомобил, движещ се в същата посока. Г.М.Г. не успял да завърши маневрата, тъй като преди да се прибере в своята пътна лента, се сблъскал с насрещно движещ се лек автомобил. Всички пострадали са от автомобила на подсъдимия.

Подсъдимият е с чисто съдебно минало.

Обвинителният акт е постъпил в съда на 21.02.2025 година и е образувано настоящото дело. Съдебното заседание е насрочено като разпоредително.

**Наказателно дело от общ характер №597/2024 година – 13:00 часа**

На 24.03.2025 година, състав на Плевенски окръжен съд ще разгледа наказателно дело №597/2024 година, образувано на основание обвинителен акт на Окръжна прокуратура Плевен, срещу **Ц.С.В.**, роден 1971 година, от село Писарово, област Плевен.

Същият е обвинен в това, че в края на месец април 2023 година в близост до село Гривица, при управление на трактор с навесен култиватор, без да притежава необходимата правоспособност, нарушил правилата за движение по пътищата и по непредпазливост причинил смъртта на О.А.Т. от град Плевен.

Тракторът е собственост на фирма, в която подсъдимият е извършвал монтьорска дейност, тъй като не е правоспособен водач на моторно превозно средство. На 23 април, управителят на фирмата обработвал нива в близост до село Гривица, но се почувствал зле, тръгнал да търси медицинска помощ и повикал подсъдимият да пази трактора на нивата, докато се върне. Тъй като управителят се забавил, подсъдимото лице решил да закара сам трактора до село Гривица. Същият ден пътното платно било мокро от дъжд.

По същото време, в близост до село Коиловци се движел лек автомобил управляван от пострадалия с инициали О.А.Т. При навлизане на трактора на пътното платно, осъществявайки ляв завой, въпреки че видял движещият се с предимство лек автомобил, не спрял и не го пропуснал, в резултат на което последвал удар. В следствие на този удар, пострадалият водач на лекия автомобил получил тежки травми, несъвместими с живота и няколко дни по-късно, починал в УМБАЛ „Д-р Г.Странски“.

**25 МАРТ 2025 г.**

**Наказателно дело от общ характер №816/2024 година – 10:30 часа**

За 25.03.2025 година е насрочено разпоредително съдебно заседание по наказателно дело №816/2024 година, образувано срещу две обвиняеми с инициали **Е.И.Г.**, от град Левски, родена 2002 година и **С.Г.С.**, от град Червен бряг, родена 1986 година.

Двете са обвинени в това, че на 09.01.2024 година в град Червен бряг, като съизвършители отнели чужда дебитна карта и изтеглили от нея, без съгласието на титуляра, общо сумата от 1500 лева. С дебитната карта са се сдобили като обвиняемата С.Г.С. незабелязано бръкнала в чантата на съпругата на титуляра на картата. От там взела портмонето й с пари в брой и въпросната дебитна карта. Още същия ден изтеглили сумите и си поделили парите.

На следващия ден извършителите били установени. Подсъдимите са с чисто съдебно минало и са възстановили щетите от престъплението в почти пълен размер.

Съдебното заседание е второ разпоредително. В първото не се е дало ход на делото, тъй като едната подсъдима не е била редовно призована за датата.

**Наказателно дело от общ характер №849/2024 година – 14:00 часа**

На 25.03.2025 година, състав на Плевенски окръжен съд ще разгледа наказателно дело №849/2024 година, образувано срещу **Ц.Т.И.**, роден 1984 година, от село Реселец, област Плевен.

Подсъдимият е обвинен в това, че на 21.04.2024 година, в село Реселец, опитал умишлено да умъртви Г.Р.Р. от същото село. Деянието е извършено по хулигански подбуди. Подсъдимият и пострадалият се срещнали случайно в магазин за хранителни стоки в селото. Там започнала свада между тях, провокирана от държането на подсъдимото лице. Двамата се сдърпали пред магазина и тогава Ц.И. извадил нож, с който нанесъл удари на пострадалото лице – в гърдите и в корема. Подсъдимият е опитал да отнеме живота на Г.Р., но опитът останал недовършен, по независещи от дееца причини.

Подсъдимият е с лоши характеристични данни и с предишни осъждания.

За повдигнатото обвинение, законът предвижда наказание от 15 до 20 години лишаване от свобода, доживотен затвор или доживотен затвор без право на замяна.

**26 МАРТ 2025 г.**

**Наказателно дело от общ характер №144/2025 година – 9:30 часа**

На 26.03.2025 година, състав на Плевенски окръжен съд ще разгледа наказателно дело №144/2025 година, образувано срещу подсъдим с инициали В.А.Д., роден 2003 година, от град Славяново. Същият е обвинен в това, че

На 7 август 2024 година в магазин за плодове и зеленчуци в град Плевен, прокарал в обръщение подправен паричен знак - банкнота с номинал 100 лева.

Подсъдимият е с чисто съдебно, но с лоши характеристични данни.

**Наказателно дело от общ характер №819/2024 година – 10:00 часа**

За 26.03.2025 година е насрочено съдебно заседание по наказателно дело №819/2024 година, образувано срещу двама обвиняеми с инициали **Ю.К.Н.** от град София и **М.Т.М.** от град Плевен.

На 25.02.2018 година, на пътя Бяла-Ботевград, обходен път на град Долни Дъбник, при управление на товарен автомобил, подсъдимият М.Т.М. предприел изпреварване, като навлязъл в срещуположното пътно платно, където се движела подсъдимата Ю.К.Н., управлявайки лек автомобил със скорост от 100 км/ч. Двата автомобила се ударили в задната лява част, от което лекият автомобил се завъртял и последвал втори удар с друг лек автомобил движещ се по същия път. В следствие на този втори удар, на водача на третия автомобил били причинени травматични увреждания, които довели до неговата смърт, а на пътничка в същото МПС била причинена средна телесна повреда.

Обвинителният акт е постъпил в Окръжен съд – Плевен на 18.11.2024 година.

**Наказателно дело от общ характер №108/2025 година – 10:00 часа**

На 26.03.2025 година е насрочено разпоредително заседание по наказателно дело №819/2024 година, образувано срещу двама подсъдими, с инициали **Ю.С.А.** и **Е.В.К.**, живеещи на семейни начала в град Плевен. Двамата били безработни и се прехранвали като събирали вещи от контейнерите за боклук, като правели това предимно в малките часове на нощта.

При една такава обиколка на 02.07.2024 година, в квартал „Мара Денчева“, намерили пред вход на блок чанти с багаж, които били оставени там за малко от пострадалата Т.А. Двамата взели чантите и присвоили съдържанието им, което било на обща стойност 3400 лева. Въпреки, че собственичката на вещите им казала, че са нейни и иска да й ги върнат, те не го направили и дори подсъдимият Ю.С.А. я заплашил със саморазправа ако продължава да настоява за това.

Двамата обвиняеми са с лоши характеристични данни, а подсъдимият Ю.С.А. е осъждан. Наложена им е мярка за неотклонение „Подписка“.

Обвинителният акт е постъпил в Окръжен съд – Плевен на 05.02.2025 година и е образувано настоящото дело. Съдебното заседание е разпоредително.

**Наказателно дело от общ характер №95/2025 година – 10:30 часа**

На 26.03.2025 година, състав на Плевенски окръжен съд ще разгледа наказателно дело №95/2025 година, образувано срещу четирима обвиняеми, служители в Общинското предприятие „Център за градска мобилност“, на които са повдигнати обвинения за престъпление по служба.

За периода от месец октомври 2021 година до месец февруари 2022 година, подсъдимите не са изпълнили служебните си задължения и не са поставяли скоби на паркирани ППС-та без заплащане в обособените зони за платено почасово паркиране, като единият от обвиняемите е допуснал останалите трима, като подчинени нему длъжностни лица, да извършат престъпните деяния.

С извършеното, са набавили облага за собствениците на паркираните ППС-та, като не са им налагали предвидената глоба в размер на 20 лева и са уронили авторитета и доверието на гражданите към дейността на „Центъра за градска мобилност - Плевен“.

Делото е разглеждано под друг номер през 2024 година, когато състав на Окръжен съд – Плевен го е прекратил с основанието, че описаните в обвинителния акт деяния, не съставляват престъпление. Срещу това определение е подаден протест от прокурор в Окръжна прокуратура – Плевен и същото е обжалвано пред Апелативен съд – Велико Търново, в законоустановения срок. Съставът на горната инстанция е отменил определението на Окръжен съд – Плевен за прекратяване на наказателното производство и го е върнал за ново разглеждане от друг състав на съда.

В резултат на това е образувано настоящото дело, под номер 95/2025 година, чието първо разпоредително съдебно заседание е насрочено за 26 март 2025 година.

**27 МАРТ 2025 г.**

**Наказателно дело от общ характер №176/2025 година – 10:30 часа**

На 27.03.2025 година е насрочено съдебно заседание по наказателно дело №176/2025 година, образувано срещу **М.Т.В.**, роден 1990 година от град Искър, обл. Плевен, на когото са повдигнати две обвинения, а именно:

* За притежание с цел разпространение на марихуана и метамфетамин
* За отправена закана за убийство спрямо своя позната с инициали С.Е.Р.

 Подсъдимият често употребявал наркотици, а и ги разпространявал, за което многократно бил залавян, като има и условна присъда от 2021 година. При проверка от органите на реда, извършена на 02.09.2024 година, се установило притежанието на гореописаните забранени наркотични вещества и му е повдигнато настоящото обвинение.

Неговата позната С.Е.Р., често купувала от него наркотици, но не желаела да има други по-близки отношения с подсъдимия, което довело и до изречени от него заплахи за живота й.

Подсъдимият е с лоши характеристични данни, често употребява наркотици и е склонен към проявяване на агресия.

Съдебното заседание е насрочено като разпоредително.

**Наказателно дело от общ характер №862/2023 година – 13:30 часа**

На 27.03.2025 година е насрочено съдебно заседание по наказателно дело №862/2023 година, образувано срещу **В.И.Д.**, роден 1960 година от с.Къшин, обл. Плевен, обвинен в това, че

На 22.01.2022 година, при управление на МПС, по непредпазливост причинил смъртта на едно лице.

На посочената дата, обвиняемият е трябвало да превози пациенти на хемодиализно лечение от УМБАЛ „Г.Странски“ до домовете им в различни населени места, със служебен бус. При оставянето на един от пациентите (пострадалото лице), обвиняемият шофьор не видял, че същият е слязъл вече от автобуса и предприел придвижване на автомобила назад, като при тази маневра ударил пострадалия и го прегазил. Пострадалият получил тежки травми и починал преди пристигането на медицинския екип, който бил повикан.

**Връзки с обществеността 21 март 2025 г.**

**e-mail:** **os\_press@abv.bg**